इसदे मगरा इक दिन इम्तेयाज़ ऐहमद दपैह्‌रीं लै रेलवे-प्लेट फार्म पर खत पान गेआ, जित्थें उसनै उस पतले-लिस्से जागतै (सैह्गल) गी चिट्ठियें दे थैलें दे ढरा पर बैठे दा दिक्खेआ। इत्थें बड़ी सुन्न-मसान ही ते दूई ट्रेन घैंटे मगरा औनी ही। मार्च दा म्हीना हा। जिसलै ओ उत्थूं लंघेआ तां सैह्‌गल गा करदा हा। उसनै बड़े ध्यानै कन्नै सुनेआं ते पता लग्गा जे सैह्‌गल झंजोटी ते ठुमरी गा करदा ऐ। जिस राग गी गाइयै अब्दुल करीम खान नै बाद च इनाम हासल कीता हा। इम्तेयाज ऐहमद दा आखना हा जे ओ र्‌हा‌ना इस गल्ला नेईं हा होआ जे सैह्‌ग‌ल अपनी धुन च मगन गा करदा ऐ। सगोंआ इस लेई होआ हा जे ओ ऊऐ गाना गा करदा हा जिसदे कन्नै में किश दिन पैह्‌लैं अब्दुल करीम खान साह्‌ब दे कन्ने सरंगी पर सगंत कीती ही। सैह्‌गल दुनियां शा बे-खबर गाने च मस्त होइयै गा करदा हा। जदूं तगर सैह्‌गल गाना गांदा रेहा। इम्तेयाज उसी बलगदा रेहा। उसनै सैह्‌गल गी घर लेई आंदा ते फ्ही मनासब बातावरण पुच्छन लगा जे उसनै ए कला कोदे शा सिक्खी।